โต้งลั่นทุกฝ่ายต้องฟัง-ทำบาทอ่อนได้
กิตติรัตน์ ยืนยันทำบาทอ่อน สั่งแบงก์ชาติฟังผมจะดีเอง เมิน กรณ์ ติง บอกเป็นแค่อดีตรมว.คลัง และฝ่ายค้าน พูดอะไรก็ไม่มีความหมาย
28 มี.ค. 2555

กิตติรัตน์ ยืนยันทำบาทอ่อน สั่งแบงก์ชาติฟังผมจะดีเอง เมิน กรณ์ ติง บอกเป็นแค่อดีตรมว.คลัง และฝ่ายค้าน พูดอะไรก็ไม่มีความหมาย
นายกิตติรัตน์ ณ ระนอง รองนายกรัฐมนตรี และ รมว.คลัง กล่าวว่า ไม่ชอบเห็นเงินทุนต่างชาติไหลเข้ามาในประเทศมากๆ ทำให้ค่าเงินบาทแข็งค่าขึ้นต่อเนื่อง ทำให้นักลงทุนต่างชาติเข้ามาเก็งกำไร อยากเห็น ธนาคารแห่งประเทศไทย (ธปท.) ลดดอกเบี้ยนโยบายได้มากกว่าในปัจจุบัน
"ผมเป็น รมว.คลัง ต้องการส่งสัญญาณอยากเห็นค่าเงินบาทอ่อนค่ามากกว่านี้ ผมมีหน้าที่บริหารเศรษฐกิจของประเทศ ทุกฝ่ายต้องฟังผม ธปท.ต้องฟังผม เถียงน้อยๆ หน่อย แล้วก็จะดีเอง ผมยืนยันต้องเห็นบาทอ่อน ใครจะมาฟาดปากผมก็ไม่แคร์ เพราะมันเป็นความต้องการของผม" นายกิตติรัตน์ กล่าว
นายกิติรัตน์ กล่าวถึงกรณีที่นายกรณ์ จาติกวณิช อดีต รมว.คลัง ออกมาให้ความเห็นว่านโยบายทำบาทอ่อนของรัฐบาลเป็นการแทรกแซงการทำงานของ ธปท. และ รัฐบาลควรให้ความสำคัญแก้ปัญหาราคาสินค้าแพงมากกว่าทำบาทอ่อนที่ไม่ใช่หน้าที่ของรัฐบาลว่า นายกรณ์เป็นแค่อดีต และรมว. คลัง และฝ่ายค้านเท่านั้น พูดอะไรไปก็ไม่มีความหมาย
ก่อนหน้านี้ นักวิชาการออกมาให้ความเห็นนโยบายทำค่าเงินบาทอ่อน ว่า จะกระทบเศรษฐกิจ แม้ว่าจะทำให้มูลค่าการส่งออกเพิ่ม แต่ขณะเดียวกันก็ทำให้ราคาน้ำมันแพงขึ้นด้วย นอกจากนี้ การฟื้นทิศทางค่าเงินบาท ทำให้เกิดการเก็งกำไรจากนักลงทุนมากขึ้น
ทั้งนี้ นายกิตติรัตน์ เปิดเผยเมื่อสัปดาห์ที่ผ่านมา ว่าต้องการเห็นค่าเงินบาทที่ปัจจุบันอยู่ที่ 30-31 บาทต่อเหรียญสหรัฐ อ่อนค่าลงอยู่ที่ 32-34 บาทต่อเหรียญสหรัฐ และต้องการให้ ธปท. ลดดอกเบี้ยนโยบายที่อยู่ที่ 3% ต่อปี ลงให้มากกว่านี้ เพื่อเป็นการกระตุ้นเศรษฐกิจของไทยที่มีปัญหารุนแรงจากน้ำท่วมปลายปี 2554 ที่ผ่านมา